Keld Albrechtsen (EL), 2000-03-28:
Når jeg i dag hører ministerens besvarelse af denne her forespørgsel, vil jeg så mindeligt opfordre ministeren til at holde fast i sine programerklæringer.
Jeg håber ikke, der sker det, at ministeren meget hurtigt lader sig sylte ind i systemet, og her er vitterlig tale om et system.
Der er tale om et embedsværk, som er - det ved vi jo alle sammen godt - dybt sammenfiltret med mægtige lobbyister, og regeringen var jo blevet alt for meget syltet ind i det, før ministeren kom til.
Det er i virkeligheden også lidt kedeligt, at fru Lene Espersen ikke er til stede og kan deltage i den her debat, for det var jo fru Lene Espersen, der i de sidste par år, før ministeren tiltrådte, i virkeligheden førte den danske fødevarepolitik.
Det var i virkeligheden hende, der skrev lovteksterne, bl.a. den nye fødevarelov, som ministeren henviste til.
Derfor er det lidt ærgerligt, at den egentlige bagmand ikke er til stede og kan deltage sammen med os andre i debatten.
Jeg var derfor meget glad for at høre meldingerne fra fru Vibeke Peschardt, som jo var væsentlig anderledes end den socialdemokratiske ordførers meldinger, der godt kunne tolkes som værende sådan lidt biotekagtige, næsten lidt gensplejsningsagtige, hvorimod den radikale ordførers tale jo helt klart var med på økologien.
Og det er jo fuldstændig elementært sådan, at dansk landbrugs overlevelsesmulighed ligger i økologi og dyrevelfærd og høj kvalitet af fødevarerne.
Der er andre lande, der satser på bioteklinjen: Tony Blairs England, Bill Clintons USA.
De poster sammen med multinationale selskaber milliarder i udviklingen af bioteknologi og nye mystiske landbrugsprodukter og nye frø, hvis sundhedsmæssige og miljømæssige konsekvenser man på lang sigt ikke aner et kvidder om, men som man ikke desto mindre nu ønsker at påtvinge os andre at dyrke også her i Danmark.
Det er efter min mening galt nok, at man allerede har fået sået halvdelen af det amerikanske landbrugsareal til med gensplejsede frø - i hvert fald er det en meget, meget stor andel.
Så stor en andel, at mange amerikanske landmænd forlængst har fortrudt det og nu forsøger at komme ud af disse forfærdelige kontrakter med biotekmastodonterne.
Derfor håber vi selvfølgelig på, at vi i samarbejde med ministeren kan vælge den økologiske linje og ikke
denne bioteklinje
Det kræver, at vi får frihed til her i Danmark at gå foran som landbrugsnation og som økologisk nation og ikke skal underlægges EU's og WTO's regelsæt.
Jeg bliver nødt til at tage ordet, fordi hr. Fransgaards oplysninger om, at man, når man kommer 100 km væk fra Danmark, så ikke interesserer sig for økologi, jo simpelt hen er notorisk forkerte.
Derfor bør de ikke stå tilbage efter sådan en debat.
Fru Vibeke Peschardt henviste til tre omhyggelige undersøgelser, som den danske regering har foretaget, og som viser, at der er en stor interesse i Frankrig, England og Tyskland.
Jeg besøgte New York i efteråret, og inden for 10 minutters gåafstand fra, hvor jeg boede, lå der adskillige økologiske supermarkeder, hvor man solgte alene økologiske fødevarer og ingen industrikommercielle fødevarer.
Så hr. Fransgaard skal ikke komme og påstå, at interessen ikke er stor i udlandet.
Vi risikerer, hvis vi bliver ved med at producere svin i Danmark efter den lovgivning, som man desværre nu fra flertallets side har godkendt, hvor dyrene ikke er tilstrækkelig fritgående - svin f.eks. - ikke i fremtiden at kunne sælge på det britiske marked.
Jeg synes, hr. Fransgaard skulle sætte sig ind i, hvordan der rent faktisk er i udlandet, og ikke udbrede myter til den danske befolkning.
Jamen jeg kan bekræfte over for hr. Grove, at man har det godt i fodformede sko og med økologiske gulerødder til sin morgenmad og økologiske havregryn i øvrigt også, som jeg fik her til morgen.
Jeg har en lumsk anelse om, at hr. Henning
Grove i virkeligheden også godt kan lide den slags morgenmad, men det vil nok være at gå for vidt direkte at spørge om det her under en folketingsdebat.
Men hr. Henning Grove har ret i, at for Enhedslisten kan parolen for dansk landbrugs fremtid, hvis dansk landbrug virkelig skal have en stærk plads på eksportmarkederne, sammenfattes i ordene: økologi, økologi, økologi.
Det er fuldstændig korrekt.
Jeg kunne ikke have sagt det bedre selv, vil jeg sige til hr. Grove.